कोतवाली पुलिस ने 25 लाख रुपए से अधिक की रकम नोटबंदी के दौरान बैंक में जमा कराई है. कोतवाली के मालखाने में काफी समय से पुराने केसेस में मिले नोट जमा रखे हुए थे. इनमें दो मामलों में रकम काफी मोटी थी. पुलिस ने मालखाने में रखे सभी रुपयों को बाहर निकालकर उनकी फोटोग्राफी कराई ओर मजिस्ट्रेट के सामने पेश करने के बाद बैंक में जमा किए. जब पुलिस बैंक में नोट जमा कर रही थी तो करीब 4500 के नोट नकली मिले. इसके चलते बैंक ने नकली नोट लेने से इनकार कर दिया. चूंकि मालखाने से नोट निकल गए थे और उस पर मजिस्ट्रेट की मुहर भी लग गई तो कुछ पुलिसकर्मियों ने अपनी जेब से रुपए जमा कर दिए. जबकि कई ने आला अधिकारियों को सूचित कर दिया. अब पुलिस नोटों की फोटोकापी से क्राइम नंबर से मिलान कर आरोपी के खिलाफ लीगल कार्रवाई करेगी.